སྐུ་ཞབས་ནེ་རུ་རྒྱ་ནག་ཏུ་ཡོད་དུས་གསོལ་སྟོན་ཞིག་གི་སྐབས་རྒྱ་གར་གསར་འགྱུར་ཁང་གི་འཐུས་མི་ཞིག་ནས་རྒྱ་མིའི་སྐད་བསྒྱུར་གཅིག་འཁྲིད་ནས་ཕྲན་སར་ཡོང་སྟེ་བརྗོད་གསལ་དུ།ནེ་རུ་རྒྱ་ནག་ཏུ་ཕེབས་པ་དེར་བསམ་ཚུལ་ཇི་ཡོད་དྲིས་ཀྱི་འདུག་པར།ཡུལ་གྲུ་ཆེན་པོ་གཉིས་འབྲེལ་ཐག་ཇེ་ཉེར་ཕྱིན་ཏེ་ཨེ་ཤ་ཡ་དང༌།འཛམ་གླིང་དུ་དཔེ་སྟོན་བཟང་པོ་ཞིག་འཇོག་རེ་ཡོད་ཅེས་བརྗོད་པ་ཡིན།ཡང་དེས་བོད་ནང་བསྒྱུར་བཅོས་བྱེད་འདོད་ཨེ་ཡོད་ཅེས་དྲིས་པར།ངས་བོད་ཀྱི་སྲིད་དབང་བསྒྱུར་ནས་བཟུང་བོད་ཀྱི་སྲིད་དོན་ལམ་ལུགས་དང༌།སྤྱི་ཚོགས་ཀྱི་འཚོ་བའི་ཐོག་གང་ཐུབ་ཀྱི་བསྒྱུར་བཅོས་བྱེད་མུས་ལ་གྲུབ་འབྲས་བཟང་པོ་ཡོང་བའི་རེ་བ་ཡོད་ཅིང༌།གྲུབ་འབྲས་ཇི་བྱུང་རིམ་བཞིན་ཡོངས་གྲགས་ཤེས་རྟོགས་ཡོང་ཤག་རེད།ཅེས་བརྗོད་པའི་སྐབས་དེ་མ་ཐག་ཏུ་རྒྱ་རིགས་ལས་བྱེད་ཅིག་ཡོང་སྟེ་ང་འབོད་འཁྲིད་བྱས་བྱུང༌།སྐབས་དེར་ངས་ཇི་བཤད་རྒྱ་མིའི་སྐད་བསྒྱུར་དེས་བརྗེད་ཐོ་བྲིས་པར་ཡ་མཚན་སྐྱེས་བྱུང༌།ཁོ་པས་ངས་ཇི་བརྗོད་ཐོ་བཀོད་ཀྱིས་འགོ་འཁྲིད་གོང་མར་འབུལ་དགོས་བཀའ་མངགས་ཡོད་ཚུལ་ཟེར་འདུག